**פרק י"ב**

לימוד פרק י"ב הינו המשך ישיר ללימוד פרק י"א, ומתייחס לא אחת למה שנלמד בפרק י"א. בלימוד פרק י"ב נתמקד בשלושה עניינים:

1. משל כבשת הרש ודברי נתן הנביא
2. תגובת דוד למשל ולדברי נתן
3. סיפור מות הילד הראשון של דוד מבת שבע ולידת שלמה

נצא מפרק זה עם מבט להמשך חיי דוד בספר שמואל ב' עד פטירתו בתחילת ספר מלכים א', תוך תשומת לב לדרכו של דוד המלך ש"הקים עולה של תשובה".

שלב 1 – משל כבשת הרש ודברי נתן הנביא, פסוקים א'-י"ב

מטרה ערכית: הבנת המבט הנבואי על חטאו של דוד מפרק י"א.

מטרה לימודית: הבנת המשל והנמשל שבפי נתן הנביא.

דרך הלימוד: לאחר לימוד פרק י"א באופן של לימוד הנחייתי כלל כיתתי, חלק זה ילמד בצורת עבודה בזוגות עד רביעיה (זו עבודה שתלויה גם בשיח ובדיון ולכן פחות מתאים עבודה אישית. ומנגד כדי לגוון לא כדאי שגם פרק זה ילמד בצורה כיתתית – אם כי אפשר) – והסיום משותף.

**משימת עבודה על פרק י"ב פסוקים א-יב: משל כבשת הרש והנמשל**

הקדמה:

בפרק הקודם למדנו על חטאו של דוד, על "כדור השלג" המתגלגל של העבירות וניסיונות ההסתרה.

הפרק הסתיים בכך שדוד דאג לחיסול אוריה, ולקח את בת שבע לאשה – וכך בעצם הצליח להסתיר לגמרי את החטא, ואף יכול לזכות בשבחים על דאגתו המיוחדת לאשתו ההרה של חיילו המת.

אולם הנבואה מדגישה לנו במילים המסיימות את הפרק **"וַיֵּרַע הַדָּבָר אֲשֶׁר עָשָׂה דָוִד בְּעֵינֵי ה' ".** וכפועל יוצא מכך ה' שולח אל דוד את נתן הנביא, כפי שפותח פרק י"ב: **"וַיִּשְׁלַח ה' אֶת נָתָן אֶל דָּוִד וַיָּבֹא אֵלָיו".**

1) שאלת חשיבה ושיח: מה אנו מצפים שיהיה תוכן השליחות של הנביא למלך? (היזכרו בנביאים קודמים שדברו למלכים שחטאו)

נתן הנביא פותח במשל – המכונה "משל כבשת הרש". הבה נלמד משל זה...

2) קראו את המשך פסוקים א-ד בספר שמואל ב':

**וַיֹּאמֶר לוֹ: שְׁנֵי אֲנָשִׁים הָיוּ בְּעִיר אֶחָת, אֶחָד עָשִׁיר וְאֶחָד רָשׁ** (עני)**.**

**לְעָשִׁיר הָיָה צֹאן וּבָקָר הַרְבֵּה מְאֹד.**

**וְלָרָשׁ אֵין כֹּל, כִּי אִם כִּבְשָׂה אַחַת קְטַנָּה אֲשֶׁר קָנָה,**

**וַיְחַיֶּהָ וַתִּגְדַּל עִמּוֹ וְעִם בָּנָיו יַחְדָּו, מִפִּתּוֹ תֹאכַל וּמִכֹּסוֹ תִשְׁתֶּה וּבְחֵיקוֹ תִשְׁכָּב וַתְּהִי לוֹ כְּבַת.**

**וַיָּבֹא הֵלֶךְ** (אורח) **לְאִישׁ הֶעָשִׁיר**

**וַיַּחְמֹל לָקַחַת מִצֹּאנוֹ וּמִבְּקָרוֹ לַעֲשׂוֹת לָאֹרֵחַ הַבָּא לוֹ**

**וַיִּקַּח אֶת כִּבְשַׂת הָאִישׁ הָרָשׁ, וַיַּעֲשֶׂהָ לָאִישׁ הַבָּא אֵלָיו.**

- בדקו ביניכם האם סיפור המשל מובן לכם.

- מהי לדעתכם הבעיה בהתנהגות העשיר? בססו דבריכם על המשל.

- שימו לב בבקשה לביטויים הבאים במשל:

מצד אחד – תיאור הקשר בין העני לכבשה: **כִּבְשָׂה אַחַת קְטַנָּה אֲשֶׁר קָנָה, וַיְחַיֶּהָ וַתִּגְדַּל עִמּוֹ וְעִם בָּנָיו יַחְדָּו, מִפִּתּוֹ תֹאכַל וּמִכֹּסוֹ תִשְׁתֶּה וּבְחֵיקוֹ תִשְׁכָּב וַתְּהִי לוֹ כְּבַת.**

ומצד שני – הביטוי " **וַיַּחְמֹל** " המתאר את התנהגות העשיר.

מה ביטויים אלו תורמים להבנת חטאו של העשיר?

3) עתה קראו את המשך הפסוקים (ה-ו) – תגובת דוד למשל:

**וַיִּחַר אַף דָּוִד בָּאִישׁ מְאֹד, וַיֹּאמֶר אֶל נָתָן חַי ה' כִּי בֶן מָוֶת הָאִישׁ הָעֹשֶׂה זֹאת. וְאֶת הַכִּבְשָׂה יְשַׁלֵּם אַרְבַּעְתָּיִם עֵקֶב אֲשֶׁר עָשָׂה אֶת הַדָּבָר הַזֶּה וְעַל אֲשֶׁר לֹא חָמָל.**

* מהי התגובה הרגשית של דוד לסיפור? ציינו את הביטויים מהם למדתם על תגובתו הרגשית.
* מהי התגובה המשפטית של דוד לסיפור? עיינו בספר שמות פרק כ"א פסוק לז – כיצד פסוק זה מחזק את תגובתו המשפטית של דוד?
* לפי תגובת דוד – כיצד הוא הבין את עיקר חטאו של העשיר? מהו הנימוק הנמצא בדבריו?
* מה דעתכם על תגובת דוד? האם הבנתכם את חטאו של העשיר תואמת לתגובת דוד?

4) הנמשל. השלימו בטבלה:

|  |  |
| --- | --- |
| **המשל** | **הנמשל לאור פרק י"א** |
| העשיר |  |
| העני |  |
| הכבשה |  |
| מעשה לקיחת הכבשה |  |

במשל ישנו פרט נוסף שלא נזכר בטבלה...מיהו? \_\_\_\_\_\_\_\_\_\_\_\_ מה הנמשל שלו? \_\_\_\_\_\_\_\_\_\_\_\_\_\_\_\_

5) **"וַיֹּאמֶר נָתָן אֶל דָּוִד: אַתָּה הָאִישׁ"**

עמדו רגע בשקט מול הפסוק הזה. מול שתי המילים האלה – "אתה האיש".

שוחחו על רגע זה. מה מרגיש נתן. מה מרגיש דוד. מדוע זו הדרך בה בחר הנביא לומר את דברו (חישבו על היתרון בסיפור משל למלך שמתפקד גם כשופט. היזכרו בניסיונות דוד להסתיר את חטאו... אולי אפילו מעצמו...).

6) לאחר שתי המילים הללו – מפרט נתן את חטאי דוד ואת העונשים. קראו פסוקים ז-יב:

**כֹּה אָמַר ה' אֱלֹהֵי יִשְׂרָאֵל: אָנֹכִי מְשַׁחְתִּיךָ לְמֶלֶךְ עַל יִשְׂרָאֵל וְאָנֹכִי הִצַּלְתִּיךָ מִיַּד שָׁאוּל. וָאֶתְּנָה לְךָ אֶת בֵּית אֲדֹנֶיךָ וְאֶת נְשֵׁי אֲדֹנֶיךָ בְּחֵיקֶךָ, וָאֶתְּנָה לְךָ אֶת בֵּית יִשְׂרָאֵל וִיהוּדָה, וְאִם מְעָט - וְאֹסִפָה לְּךָ כָּהֵנָּה וְכָהֵנָּה. מַדּוּעַ בָּזִיתָ אֶת דְּבַר ה' לַעֲשׂוֹת הָרַע בְּעֵינָיו אֵת אוּרִיָּה הַחִתִּי הִכִּיתָ בַּחֶרֶב וְאֶת אִשְׁתּוֹ לָקַחְתָּ לְּךָ לְאִשָּׁה וְאֹתוֹ הָרַגְתָּ בְּחֶרֶב בְּנֵי עַמּוֹן. וְעַתָּה לֹא תָסוּר חֶרֶב מִבֵּיתְךָ עַד עוֹלָם, עֵקֶב כִּי בְזִתָנִי וַתִּקַּח אֶת אֵשֶׁת אוּרִיָּה הַחִתִּי לִהְיוֹת לְךָ לְאִשָּׁה. כֹּה אָמַר ה' הִנְנִי מֵקִים עָלֶיךָ רָעָה מִבֵּיתֶךָ וְלָקַחְתִּי אֶת נָשֶׁיךָ לְעֵינֶיךָ וְנָתַתִּי לְרֵעֶיךָ וְשָׁכַב עִם נָשֶׁיךָ לְעֵינֵי הַשֶּׁמֶשׁ הַזֹּאת. כִּי אַתָּה עָשִׂיתָ בַסָּתֶר וַאֲנִי אֶעֱשֶׂה אֶת הַדָּבָר הַזֶּה נֶגֶד כָּל יִשְׂרָאֵל וְנֶגֶד הַשָּׁמֶשׁ.**

* ראשית – סמנו בקטע בצבעים את ההתייחסות לחטאים הגלויים שדוד עשה ואת העונש הנגזר. שימו לב ל"מידה כנגד מידה" שבעונשים
* כעת רשמו עוד 3 הדגשים שהנביא מדגיש בדבריו מעבר להתייחסות לחטאים עצמם ולעונשים הנגזרים:
1. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
2. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
3. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

מה המסר העולה מדברי הנביא בנוגע לחטא דוד? קראו את השורות הבאות מדבריו של הרב יובל שרלו:

החטא האיום והנורא אליו נפל דוד המלך - מעשה עוול החמור ביותר היכול להיעשות על ידי מלך ישראל, עליו נאמרו דברי נבואה החמורים ביותר פעם אחר פעם.

משל כבשת הרש מלמד כי במוקד החטא לא עמד מעשה העריות (שכן העשיר לא חטא עם הכבשה) ואף לא שפיכות דמים (שכן העשיר לא הרג את העני). הכתוב מדגיש את מעשה הנבלה של העשיר, בלוקחו את כבשת הרש של שכנו. כמוהו דוד - בשעה שהוא יושב בירושלים וצבאו חונה, ולוחמיו הנאמנים אף לא באים אל ביתם כי ארון ברית ד' בשדה הקרב, לוקח המלך את אשתו של לוחמו הנאמן ובא עליה.

לא בעיה של עריות יש כאן (ועל זה נאמר כי "לא חטא דוד" שכן גט כריתות ניתן – הסבר: ע"פ דעה בחז"ל דוד לא חטא כי בתשבע לא הייתה אשת איש, מכיון שלוחמי דוד היו נותנים לנשותיהם גט על תנאי אם לא יחזרו מהמלחמה. בהמשך לכך חז"ל והמפרשים מסבירים שאוריה היה חייב מיתה כדין "מורד במלכות" מול דוד המלך), ואף אם כשרה היא בדיני "אבן העזר" (הסבר – החלק בשולחן ערוך שעוסק בדיני עריות) היא מעשה נבלה בהלכות מלכים ומוסר. אין הנבואה מתפעלת כלל וכלל מהעובדה כי במישור ההלכתי הצרוף מותרת בת שבע לדוד. היא מלמדת אותנו כי מעשה נבלה וביזוי דבר ד' יכול להיעשות גם אם הוא עומד בכל הקריטריונים של שולחן ערוך. הכתוב מבקש ללמד אותנו גם את עוצמתו המשחיתה של השלטון ושל הכוח; את המדרון החלקלק שמלך יכול להידרדר בו; את העבירה גוררת העבירה - מלקיחת בת שבע ועד לקיחת חיי אוריה; את דבר ד' שבפי נביאיו שאינו מצמצם את התביעה שריבונו של עולם תובע מנושאי שמו לשורות ההלכה בלבד, כי אם מעמיד במרכז גם את המוסר והצדק, היושר והנאמנות. אין ריבונו של עולם מניח לעוול מוסרי להתכסות תחת גדלותו הענקית של אדם - היש דבר מה משמעותי יותר בדברי הנביאים מזה ?

* סכמו במילים שלכם בקצרה מה החטא ע"פ העולה ממשל כבשת הרש, מדברי הנביא לדוד ומהסברו של הרב שרלו.
* מה דעתכם על רעיון זה?

השיעור יסתיים עם דיון מאסף בנוגע לשתי השאלות האחרונות.